1.

Част I, дял IV, глава 2, раздел 1 се заменя със следното: „Член 66 За целите на настоящата глава: a) „производство“ означава всякакъв вид обработка или преработка, включително сглобяване или конкретни дейности; б) „материал“ означава всяка една съставка, суровина, част или единица и т. н., употребена при производството на един продукт; в) „продукт“ означава произведеният продукт, дори и да е предназначен за допълнително производство; г) „стоки“ означават едновременно материали и продукти; д) „стойност“ по списъците в приложения 15, 19 и 20 означава митническата стойност към датата на внасяне на материали без определен произход, използвани за производство, или, когато тази стойност е неизвестна и не може да се потвърди, първата доказуема цена, платена за материалите в Общността (за общата система за преференции в раздел 1) или във въпросната държава-бенефициер. Когато се налага установяване на стойността на материали с установен произход, настоящата буква се прилага mutatis mutandis; е) терминът „цена в завода“ по списъците в приложения 15, 19 и 20 означава цената, платена на производителя, в чието предприятие е извършена последната обработка или преработка, като тази цена включва цената на всички материали, използвани за производството, като се приспаднат всички вътрешни данъци, които са или би могло да бъдат възстановени, след като полученият продукт се изнесе; ж) „митническа стойност“ означава определената съобразно членове от 28 до 36 от Кодекса (Споразумение за прилагане на член VII от Общото споразумение за митата и търговията, подписано в Женева на 12 април 1979 г.); з) „глави“ и „позиции“ означават главите и позициите (четирицифрените кодове), използвани в номенклатурата, оформяща Хармонизираната система; и) „класифициран“ обозначава класификацията на определен продукт или материал по определена позиция; й) „пратка“ означава продукти, изпратени или едновременно от един износител до един получател или включени в единен транспортен документ, покриващ превоза им от един износител до един получател, или, при отсъствие на такъв документ, включени в една фактура. Раздел 1 Обща система за преференции Подраздел 1 Определение на понятието за произход на продукта Член 67 1. За целите на разпоредбите, регламентиращи общите тарифни преференции, отпуснати от Общността за определени продукти, произхождащи от развиващи се страни (наричани по-долу в текста „държави-бенефициери“), при условията на параграф 3, следните се считат за продукти с произход от държава-бенефициер: a) продукти, получени изцяло във въпросната държава по реда на член 68; б) продукти, получени във въпросната държава, като в производство им са използвани продукти, различни от посочените в буква a), при условие че въпросните продукти са преминали достатъчна обработка и преработка по реда на член 69; 2. За целите на настоящия раздел продукти, произхождащи от Общността по смисъла на параграф 3, които са подложени в държава-бенефициер на обработка или преработка в по-широки мащаби от описаните в член 70, се разглеждат като произхождащи от тази държава-бенефициер. 3. Параграф 1 се прилага mutatis mutandis при установяване произхода на продукти, завършени в Общността. Член 68 1. Следните се приемат за напълно завършени в държава-бенефициер или в Общността: a) минерали, извлечени от почвата ѝ или от прилежащата ѝ морска територия; б) реколта от селскостопански продукти, прибрана на място; в) живи животни, родени и отгледани на място; г) завършени на място животински продукти; д) завършени на място продукти от лов и риболов, извършен там; е) продукти от морски риболов или други продукти, получени от морето от плавателни съдове; ж) продукти, получени на борда на кораби-фабрики изключително от продуктите, посочени в буква е); з) събирани на място употребявани части, подходящи само за получаване на суровини; и) отпадъци и скрап, получени от производствени дейности на място; й) продукти, добити от морското дъно или под морското дъно, намиращо се извън териториалните води на въпросната държава, при условие че тя разполага с изключителни права за ползването на тези места; к) продукти, произведени изключително и само и единствено от продукти, посочени в букви от a) до й). 2. Термините „плавателни съдове“ и „кораби-фабрики“, посочени в параграф 1, букви е) и ж), се прилагат само и единствено за плавателни съдове и кораби-фабрики: — които са регистрирани или описани във въпросната държава-бенефициер или държава-членка, — които плават под флага на държава-бенефициер или държава-членка, — които са собственост поне 50 % на граждани на държава-членка или на държавата-бенефициер или на фирма със седалище в държава-членка или в държава-бенефициер, като нейният управител или управители, председателят на борда на директорите ѝ или на надзорния ѝ съвет, както и болшинството членове на тези управителни тела, са граждани на държава-членка или държава-бенефициер, както и при партньорство или фирми с ограничена отговорност поне половината от регистрирания капитал принадлежи на държава-членка или на държава-бенефициер, или пък на обществени организации, или граждани на държава-бенефициер или държава-членка, — чиито капитан и офицери на борда, взети заедно и изцяло, са граждани на държавата-бенефициер или на държава-членка, и — чиито екипаж е поне в 75 % съставен от граждани на държава-бенефициер или държава-членка. 3. Термините „държава-бенефициер“ и „Общност“ включват в смисъла си и териториалните води на въпросната държава или на държавите-членки. 4. Плавателни съдове в открито море, включително кораби-фабрики, на чиито борд се обработва или преработва уловена риба, се приемат като част от територията на държавата-бенефициер или държавата-членка, на която съответно принадлежат, при условие, че отговарят на условията на параграф 2. Член 69 1. За целите на член 67 материали с различен произход се приемат за достатъчно обработени или преработени, когато получените крайни продукти се класифицират в тарифна позиция, която е различна от тарифните позиции, по които се класифицират всички въпросни материали с неустановен произход, използвани в производството на продукта по параграф 2. 2. Условията по реда на колона 3 за един продукт, посочен в колони 1 и 2 по списъка на приложение 15, се спазват задължително вместо правилото по параграф 1. Когато в списъка по приложение 15 за определяне на произхода на продукт, завършен в Общността или в държава-бенефициер, се прилага процентно правило, стойността, добавена при обработката или преработката на въпросния продукт съответства на цената в завода на окончателния продукт, като от нея се приспадне митническата стойност на използваните внесени материали от трети страни в Общността или в държавата-бенефициер. Член 70 Следните дейности се считат за недостатъчна обработка или преработка за получаване на статут на продукти с произход, независимо от спазването или не на изискванията на член 69, параграф 1: a) дейности, свързани със съхранението на продукти в добро състояние при превоз и съхранение (вентилация, разстилане, сушене, замразяване, поставяне в разсол, серен диоксид или други водни разтвори, отстраняване на увредени части, и подобни дейности); б) прости дейности, състоящи се от обезпрашаване, повдигане или надзор, пренареждане, описване, стиковане (включително и нареждане на комплекти от части), миене, боядисване, рязане; в) (i) промени в опаковката и разбивка или събиране на пратки; (ii) просто бутилиране, поставяне на флангове, поставяне в торби, кутии, обозначаване с надписи и табели и т. н., и други прости опаковъчни дейности; г) поставяне на маркировки, етикети и други подобни отличителни знаци на върху продукти и опаковките им; д) просто смесване на продукти, били те или не от различни видове, когато една или повече съставки на смесицата не отговаря на условията, разпоредени в настоящата глава, за да могат въпросните продукти да бъдат определени като произхождащи по реда на общата система за преференции; е) просто събиране на части от продукти за съставяне на продукт; ж) всяка една комбинация от две или повече дейности, посочени в букви от a) до е); з) колене на животни. Член 71 За определяне на произхода на един продукт като такъв от държава-бенефициер или държава-членка не е необходимо да се установява дали използваните за завършването на този продукт енергийни източници, като електроенергия и горива, завод и оборудване, както и машини и инструменти, или материали, които не са предназначени да останат в крайния вид на продукта, са по произход или не от трети страни. Член 72 1. Независимо от разпоредбите на член 69 материали с различен произход от този по общата система за преференции могат да се ползват при производството на определен продукт, когато общата им стойност не надхвърля 5 % от заводската цена на крайния продукт и при спазване на условията, определени в бележка 3.4 в приложение 14. 2. Параграф 1 не се прилага за продукти, включени в глави от 50 до 63 на Хармонизираната система. Член 73 1. Независимо от разпоредбите по реда на член 67 при определяне на произхода на продукт произведен в държава-бенефициер, която членува в регионална организация от държави, по смисъла на настоящия член продукти, произхождащи от някоя от държавите, влизащи във въпросната регионална организация и използвани за по-нататъшно производство в друга държава от групата, се определят като произход от държавата на допълнителното им производство (регионално кумулиране). 2. Държавата на произход на окончателния продукт се определя в съответствие с член 73a. 3. Регионалното кумулиране се прилага за три отделни регионални организации от държави-бенефициери по реда на общата система за преференции: a) Асоциацията на азиатските югоизточни държави (ААЮД) (Бруней-Дар ес Салам, Индонезия, Малайзия, Филипините, Сингапур, Тайланд); б) Централно-американският общ пазар (ЦАОП) (Коста Рика, Хондурас, Гватемала, Никарагуа, Ел Салвадор); в) Андинската група (Боливия, Колумбия, Еквадор, Перу, Венецуела). 4. Изразът „регионална група“ обозначава според случая ААЮД, ЦАОП или Андинската група. Член 73a 1. Когато стоки с произход от държава, която е член на регионална група, се обработват или преработват в друга държава от същата регионална група, те получават произхода си от държавата, където е извършена последната им обработка или преработка, при условие че: a) добавената стойност по реда на параграф 3 е по-голяма от най-високата митническа стойност на използваните продукти, произхождащи от която и да е от държавите, влизащи в регионалната група, и б) извършената обработка или преработка надвишава описаната в член 70, а в случая на текстилни продукти, и дейностите, описани в приложение 16. 2. Когато не са изпълнени поставените условия за определяне на произхода по реда на параграф 1, букви a) и б), продуктите получават произход от държавата от регионалната група с най-висока митническа стойност за въпросния продукт в регионалната група. 3. „Добавена стойност“ означава цената в завода, като се приспадне митническата стойност на всеки от продуктите, включени в завършения, когато има такива с произход друга държава от регионалната група. 4. Продукти с произход от държава от регионална група при износа им към Общността от друга държава от същата регионална група и при условие че въпросните продукти не са били обработвани или преработвани допълнително, получават произхода си от същата държава, където са били окончателно завършени. Член 73б 1. Членове 73 и 73 a се прилагат само когато: a) действащите правилници по търговски въпроси, свързани с регионалното кумулиране между държавите от регионалната група, са едни и същи с определените в настоящия раздел; б) всяка една държава от регионалната група е предприела мерки за съобразност или е осигурила съобразяване с условията по настоящия раздел, както и е осигурила необходимото сътрудничество между органите си с тези на Общността и останалите държави от регионалната група, за да осигури съответно издаването на сертификати за произход по реда на формуляр A и проверки на сертификатите за произход по реда на формуляр A и формуляри APR. Въпросните мерки се довеждат дознание на Комисията от страна на Секретариата на регионалната група. Секретариатите са следните: — Генерален секретариат на ААЮД, — Постоянен секретариат на ЦАОП, — Junta del Acuerdo de Cartagena, според съответната регионална група. 2. За всяка една регионална група Комисията известява държавите-членки относно спазването на условията на параграф 1. 3. Член 78, параграф 1, буква б) не се прилага за продукти с произход от която и да е държава от регионална група, когато преминават през територията на която и да е друга държава от регионалната група, независимо дали са обработени или преработени допълнително. Член 74 Принадлежности, резервни части и инструменти, превозвани с част от оборудване, машина, апарат или моторно превозно средство, когато не са част от приетото оборудване и са включени в цената или не са фактурирани отделно, се разглеждат като едно цяло с въпросната част от оборудване, машина, апарат или моторно превозно средство. Член 75 Комплекти по реда на определението в Общоприето правило 3 от Хармонизираната система приемат произхода на съставните си части, когато те са с установен произход. Независимо от това, когато един комплект е съставен от части с установен произход от държава по общата система за преференции и от такива от други държави, той се счита по произход от държавата по общата система за преференции, когато стойността на частите от други държави не надхвърля 15 % от заводската цена на комплекта. Член 76 1. Когато развитието на съществуващи производства или създаването на нови, оправдава изключения от разпоредбите на настоящия раздел в полза на най-слаборазвитите държави по общата система за преференции, такива изключения се допускат. Най-слаборазвитите държави-бенефициери са изброени в регламентите на ЕО и решенията на ЕОВС по прилагане на общите тарифни преференции за текущата година. За тази цел, заинтересованата държава представя пред Комисията молба за изключения, като я придружава с причините, довели до нея, според описанието в параграф 3. 2. При обсъждане на молбите се взема в частност предвид: a) случаите, при които прилагането на съществуващия правилник по определяне на произхода може да засегне в значителна степен изнасяща за Общността индустрия в заинтересованата страна, с особено внимание при наличие на опасност от затваряне; б) конкретни случаи, при които наличният правилник по определяне на произхода може да наложи отклоняването на значителна инвестиция в определена индустрия и прилагането на изключение позволява въвеждането на инвестиционна програма, която изпълнява на етапи прилагания правилник; в) икономическото и обществено значение на решението, което предстои да се вземе, в частност с оглед работната сила и заетостта ѝ в държавите-бенефициери и Общността. 3. За да се улесни проучването по молби за изключения, държавата която подава такава молба следва да предостави в подкрепа на стъпката си възможно най-пълната информация, като в частност посочи данни по точките по-долу: — описание на завършения продукт, — естеството и количеството материали, произхождащи от трета страна, — процеса на производство, — добавената стойност, — брой на служителите във въпросното предприятие, — очаквания обем на износа към Общността, — други възможни източници за доставка на суровини, — причини за посочения в молбата срок по изключението, — други наблюдения. 4. Разпоредбите на параграф 1, 2 и 3 се прилагат и при молби за удължаване на срока. Подраздел 2 Доказване на произхода Член 77 1. При внос в Общността продукти с доказан произход по реда на настоящия раздел се ползват от тарифните преференции по член 67, когато са превозени пряко по реда на член 78 и при представяне на сертификат за произход по реда на формуляр A, чиито образец е посочен в приложение 17, като последният е издаден или от митнически орган, или от друг компетентен държавен орган на изнасящата държава-бенефициер, при условие че последната държава: — е предала на Комисията информацията по член 92, и — съдейства на Общността, като позволява на митнически органи да проверяват автентичността на документите или точността на информацията относно действителния произход на въпросните продукти. 2. Сертификат за произход по реда на формуляр A се издава само за да послужи като документално доказателство, изисквано за целите на тарифни преференции по член 67. 3. Сертификат за произход по реда на формуляр A се издава само при писмена молба от страна на износителя или негов пълномощник. 4. Износителят или неговият пълномощник прикрепят към молбата си всички документи, доказващи, че въпросният продукт за износ отговаря на изискванията за издаване на сертификат за произход по реда на формуляр A. 5. Сертификатът се издава от компетентните правителствени органи в държавата-бенефициер, когато износните продукти се приемат по произход от нея според подраздел 1. Сертификатът се предоставя на износителя веднага след извършване на износа или при осигуряването му. 6. За да провери спазването на изискванията по реда на параграф 5, компетентният правителствен орган изисква документални доказателства или извършва проверки, според това какво преценява за подходящо. 7. Задължение на компетентните правителствени органи на държавата-бенефициер е осигуряването на правилно и пълно попълване на молбите и сертификатите. 8. Попълването на графа 2 на сертификата за произход по реда на формуляр A е по избор. Графа 12 се попълва, като се посочи „Европейска Общност“ или една от държавите-членки. 9. Датата на издаването на сертификата за произход по реда на формуляр A се попълва в графа 11. Подписът в тази графа, запазена за компетентните държавни органи, издаващи сертификата, е задължително поставен на ръка. Член 78 1. Следните се считат за пряко превозени от държавата-бенефициер до Общността или от Общността до държавата-бенефициер: a) стоки, превозени, без да преминават през територията на друга държава, освен когато тя е от същата регионална група, където се прилага член 73; б) стоки, представляващи една пратка и превозвани през територията на държави различни от държавата-бенефициер износител или Общността, с, когато се налага, прехвърляне или временно складиране на територията на тези държави, при условие че въпросните стоки остават под митнически надзор от страна на митническите органи в държавата на транзитиране или складиране и не са преминали през дейности, различни от разтоварване, натоварване или други, целящи да ги запазят в добро състояние; в) стоки, превозвани през територията на Норвегия или Швейцария и впоследствие изцяло или частично реекспортирани към Общността или към държавата-бенефициер, при условие че въпросните стоки остават под митнически надзор от страна на митническите органи в държавата на транзитиране или складиране и не са преминали през дейности, различни от разтоварване, натоварване или други, целящи да ги запазят в добро състояние; г) продукти, превозвани по тръбопровод през територия, различна от тази на изнасящата държава-бенефициер. 2. За доказателство за спазване на условията, посочени в параграф 1, букви б) и в), се счита представянето пред митническите органи на: a) подробна товарителница, издадена в изнасящата държава-бенефициер и посочваща маршрута през държавата на транзит; или б) удостоверение, издадено от митническите органи на държавата на транзит: — посочващо точно описанието на стоките, — посочващо датите на разтоварване и товарене на стоките или на товарене на плавателно средство или разтоварване от такова, като се дадат имената на използваните транспортни средства, и — удостоверяващи условията, при които стоките са останали в транзитната държава; или в) при отсъствие на тези, каквито и да е документи с фактически състав по въпроса. Член 79 Определените в настоящия раздел условия по придобиване на статут за произход по общата система за преференции се изпълняват при отсъствие на спиране в държавата-бенефициер или в Общността. Когато се връщат продукти с произход от държава-бенефициер или от Общността, изнесени в друга държава, те получават статут, различен от този по общата система за преференции, освен ако не се докаже задоволително пред компетентните органи, че: — върнатите стоки са същите, както и изнесените, и — не са преминали през никакви други дейности, освен целящите да ги запазят в добро състояние, докато са били във въпросната държава. Член 80 Тъй като сертификатът за произход по реда на формуляр A представлява документално доказателство за прилагане на разпоредбите за тарифни преференции по реда на член 67, компетентните власти на държавата-износител отговарят за предприемане на всички необходими стъпки по проверка на произхода на продуктите и на всички останали изказвания и данни в сертификата. Член 81 При внасянето си в Общността продукти с произход по реда на настоящия раздел се ползват от тарифните преференции по реда на член 67 при представяне на заместващ сертификат за произход по реда на формуляр A, издаден от митническите органи на Норвегия или Швейцария въз основа на сертификата за произход по реда на формуляр A, издаден от компетентните власти в държавата-бенефициер износител и при условие че са спазени условията по реда на член 78, както и когато Норвегия или Швейцария съдействат на Общността, като допуснат митническите ѝ органи да проверят автентичността и точността на първоначалния сертификат за произход по реда на формуляр A. Процедурата за проверка по реда на член 94 се прилага mutatis mutandis. Посоченият ограничителен срок по член 94, параграф 3 се удължава до осем месеца. Член 82 1. Сертификатът за произход по реда на формуляр A се представя пред митническите органи на държавата-членка вносител в срок до 10 (десет) месеца от датата му на издаване от компетентния правителствен орган на държавата-бенефициер износител. 2. Когато поради непреодолима сила или изключителни обстоятелства сертификати за произход по реда на формуляр A се представят пред митническите органи на Общността, след като е изтекъл срокът им на валидност по параграф 1, те могат да бъдат приети за прилагане на тарифните преференции по член 67. 3. В случаите на закъсняло представяне митническите органи на държавата-членка вносител могат да приемат удостоверенията, когато продуктите са им представени в рамките на срока, определен в параграф 1. Член 83 Сертификатът за произход по формуляр A се представя на митническите органи на държавата-членка вносител съобразно определената в член 62 на Кодекса процедура. Посочените органи могат да изискат превод на сертификата. Те могат да изискат допълнително към митническия манифест за внос и декларация от страна на вносителя, че въпросните продукти отговарят на изискванията за тарифни преференции по реда на член 67. Член 84 1. Когато поради неволни грешки или пропуски или други специални обстоятелства сертификатът за произход по формуляр A не е издаден към датата на действителния износ и при условие че стоките не са изнесени преди предаването на Комисията на информацията, изисквана по реда на член 92, той може да се издаде и след действителния износ на продуктите, за които се отнася. 2. Компетентните държавни органи издават сертификати със задна дата само след като проверят данните съдържащи се в молбата на износителя за съответствие със съдържащите се в документите по износа, както и след като се уверят, че по време на износа не е издаден никакъв сертификат за произход по реда на формуляр A. 3. Графа 4 на издадени със задна дата сертификати за произход по реда на формуляр A следва да са заверени с надпис „Délivré a posteriori“ или „Издаден със задна дата“. Член 85 1. В случай на кражба, загуба или унищожаване на сертификат за произход по реда на формуляр A износителят подава молба до съответния държавен орган, който е издал оригинала за издаване на дубликат, като посочва документите по износа, депозирани при него. Графа 4 на дубликат на формуляр A, издаден по този начин, следва да съдържа думата „Duplicata“ или „Дубликат“, като съдържа датата на издаване и серийния номер на оригиналния сертификат. 2. За целите на член 82 дубликатът влиза в сила от датата на влизане в сила на оригинала. Член 85a 1. Разрешава се по всяко време замяната на един или повече сертификати или оригинални формуляр А с един или повече подобни сертификати, когато тази замяна се извършва в митническата служба в Общността, която отговаря за проверка на стоките. 2. Сертификатът, представен като заменящ по реда на параграф 1 или член 81, се разглежда като окончателен сертификат за произхода на продуктите, за които се отнася. Заменящият сертификат се съставя след представяне на писмена молба от страна на реизносителя. Датата на издаване и серийният номер на оригиналния сертификат за произход по реда на формуляр A се посочва в графа 4. 3. Най-горната графа в дясно на заместващия сертификат съдържа името на държавата-посредник, където е издаден. Графа 4 съдържа думите „Сертификат заместител“ или „Certificat de remplacement“, както и датата на издаване на оригиналния сертификат за произход и серийния му номер. Името на реизносителя се посочва в графа 1. Името на крайния получател се посочва в графа 2. Всички данни за реекспортираните продукти, които се съдържат в оригиналния сертификат, следва да се прехвърлят в графи от 3 до 9. Данните за фактурата на реизносителя се вписват задължително в графа 10. Митническият орган, издал сертификата-заместител, се вписва и подпечатва в графа 11. Отговорността на този орган се отнася само до издадения сертификат-заместител. Данните от графа 12 относно държавата на произход и държавата на направление се вземат от оригиналния сертификат. Тази графа се подписва от реизносителя. Реизносител, подписал се в тази графа на доверие, не носи отговорност по данните, съдържащи се в оригиналния сертификат. 4. Митническата служба, която извършва въпросното действие, отбелязва върху оригиналното удостоверение теглото, броя и естеството на превозваните стоки и посочва също така серийните номера на съответните заместващи сертификати или сертификат. Тя съхранява оригиналния сертификат за срок от минимум три години. 5. Към заместващия сертификат може да се приложи фотокопие на оригиналния. Член 86 1. Освен по реда на параграф 4 от настоящия член, сертификатът за автентичност, издаван по реда на член 1, параграф 4 на Регламент (ЕИО) № 3833/90 (7) на Съвета, параграф 7 се посочва в графа 7 на сертификата за произход по реда на формуляр A според настоящия раздел. 2. Сертификатът, посочен в параграф 1, съдържа описание на стоките по реда на параграф 3, следвано от печат на компетентния държавен орган и ръкописен подпис на овластения служител да потвърди точността на описанието на стоките, посочено в графа 7. 3. Описанието на стоките в графа 7 от сертификата за произход по реда на формуляр A е следното според съответните стоки: — „unmanufactured flue-cured tobacco Virginia type“ или „tabac brut ou non-fabriqué du type Virginia „flue-cured““, — „agave brandy „tequila“, in containers holding two litres or less“ или „eau-de-vie d'agave „tequila“ en recipients contenant deux litres ou moins“, — „spirits produced from grapes, called „Pisco“ in containers holding two litres or less“ или „eau-de-vie à base de raisins, appelée „Pisco“, en récipients contenant deux litres ou moins“. — „spirits produced from grapes, called „Singani“ in containers holding two litres or less“ или „eau-de-vie à base de raisins, appelée „Singani“, en récipients contenant deux litres ou moins.“. 4. Независимо от условията по реда на параграфи 1 и 2 и при спазване на параграф 3 печатът на компетентния орган, удостоверяващ истинността на описанието на стоките по параграф 3, не се поставя в графа 7 на сертификата за произход по реда на формуляр A, когато органът, издаващ сертификата за произход, е същият правителствен орган, който издава и сертификата за истинност. Член 87 1. Продукти, изпратени от държава-бенефициер на изложение в трета държава и продадени за внос в Общността, ползват при вноса си преференциални тарифни ставки по член 67, но при условие, че отговарят на изискванията в настоящия раздел за класифициране на произхода им от въпросната държава-бенефициер и се докаже пред компетентните митнически органи на Общността, че: a) продуктите са изпратени пряко от територията на държавата-бенефициер от износител в държавата, където се провежда изложението; б) въпросните продукти са продадени или по друг начин предоставени от същия износител на лице в Общността; в) продуктите са изпратени в Общността от държавата, където са участвали в изложението; или г) продуктите не са използвани за други цели, освен за изложението, след като са изпратени на него. 2. Пред митническите органи в Общността следва да се представи сертификат за произход по реда на формуляр A. Името и адресът на изложението се въвеждат в него. При необходимост може да се изискат други документални доказателства за естеството на продуктите и условията, при които са участвали в изложението. 3. Параграф 1 се прилага за всякакви търговски, промишлени, селскостопански или занаятчийски изложения, панаири или подобни обществени прояви, които не са организирани за частни цели в магазини или стопански постройки с оглед продажбата на чужди продукти, както и по време на които продуктите остават под митнически контрол. Член 87a При спазване на член 70, когато по молба на лице, манифестиращо стоки пред митническите органи, несглобена или разглобена част, включена в глава 84 или 85 от Хармонизираната система, се внася на няколко пъти по реда на определени от компетентните органи условия, тя се счита за една част и при внасяне на първата пратка се представя единен сертификат за произход по реда на формуляр A за цялата част. Член 87б 1. При спазване на член 77 за продукти, които са превозвани като пощенски пратки (включително колети), произходът им по реда на настоящия раздел се дава във формуляр ARP, чийто образец е посочен в приложение 18, при условие че съдействието, посочено в член 77, параграф 1 се извърши за въпросния формуляр. 2. Издаването на формуляр APR подлежи на следните условия: a) пратките съдържат само продукти с произход от държави бенефициенти, като стойността на всяка една от тях не надхвърля 3 000 ECU; б) формулярът APR се попълва и подписва от износителя или на негова отговорност от упълномощения му представител. Подписът в графа 6 на формуляра е ръкописен; в) формуляр APR се попълва за всяка пощенска пратка; г) след като попълни и подпише формуляра, когато става въпрос за пощенски колет, износителят го прикрепя към товарителницата му. Когато става въпрос за пощенска пратка във вид на писмо, износителят вкарва формуляра в пакета; д) когато стоките, съдържащи се в пратката, са били вече проверени в държавата износител за определяне на качеството им като продукти с произход по общата система за преференции, износителят посочва тази проверка в графа 7 „Забележки“ върху формуляра APR. Настоящите разпоредби не освобождават износителите от задължението да се съобразяват с всички други формалности по реда на митнически или пощенски наредби. Член 88 1. Продукти, изпращани като малки пакети от частни лица до частни лица или оформени като част от личния багаж на пътуващи, се ползват от статута на продукти с произход по реда на общата система за преференции и съответно преференциалните тарифни ставки по член 67, без да се изисква представяне на сертификат за произход по формуляр A или попълване на формуляр APR, при условие че подобен внос няма търговско естество и отговаря на условията за прилагане на въпросния член, а също така когато няма съмнение за достоверността на данните в митническата декларация. 2. Внасяни продукти, които се внасят нередовно и представляват изключително предмети за лична употреба на получатели, или пътници или семействата им, се приемат като продукти без търговско естество, когато е очевидно от количеството и природата на продуктите, че не се внасят с търговски цели. Общата стойност на въпросните продукти не може да надвишава 215 ECU за малки пакети или 600 ECU за съдържанието на личния багаж на пътник. Член 89 1. Доказателство за произход на продукти от Общността по член 67, параграф 2 се дава чрез представяне на сертификат за движение EUR.1, чийто образец е даден в приложение 21. 2. В графа 2 на сертификата за движение EUR.1 износителят или упълномощеният му представител въвеждат „държави-бенефициери по ОСП“ и „EC“ или „pays beneficaires du SPG“ и „CE“. 3. Отнасящите се до издаване, употреба и последващи проверки на сертификатите за произход по реда на bормуляр A разпоредби в настоящия раздел се прилагат mutatis mutandis и към сертификатите за движение EUR.1. Член 90 1. При прилагане на член 67, параграфи 2 и 3, когато компетентните власти в държавата-бенефициер издават по молба сертификат за произход по реда на формуляр A за продукти, в чието производство са използвани и материали с произход от Общността, те използват наличния сертификат за движение EUR.1. 2. Когато сертификат за произход по реда на формуляр A се издава в случаи, посочени в параграф 1, графа 4 от тях съдържа заверката „Cumul CE“ или „Акумулирано в EО“. Член 91 При установяване на някакви различия между изказвания, направени в сертификата и такива от представените пред митническите служби документи за извършване на митническите формалности по вноса на продуктите, това само по себе си не анулира сертификата, когато е установено, че той се отнася за въпросните продукти. Очевидни формални грешки, като например печатни грешки върху сертификат за произход по реда на формуляр A или сертификата за движение EUR.1, не могат да доведат до отхвърлянето им, когато въпросните грешки не са такива, които създават съмнения в точността на изявленията във въпросния сертификат. Подраздел 3 Начини за административно сътрудничество Член 92 1. Държавите-бенефициери се задължават да известят Комисията за имената и адресите на правителствените власти на тяхна територия, които са упълномощени да издават сертификати за произход по реда на формуляр A, като предоставят и образци от гербовите им марки. Комисията предоставя тази информация на митническите власти на държавите- членки. 2. Държавите-бенефициери се задължават да известят Комисията и за имената и адресите на правителствените власти, упълномощени да издават сертификати за истинност по реда на член 86, като предоставят и образци от гербовите им марки. Комисията предоставя тази информация на митническите власти на държавите-членки. 3. Комисията обнародва в Официален вестник на Европейските общности (серия C) датата, на която новите държави-бенефициери по член 97 са изпълнили задълженията си по параграфи 1 и 2. 4. Комисията изпраща на държавите-бенефициери образци от гербовите марки, използвани от митническите власти в държавите-членки при издаване на сертификати за движение EUR.1. Член 93 При прилагане на разпоредбите относно преференциални тарифни ставки по член 67, всяка държава-бенефициер спазва и следи за спазването на правилата за определяне на произхода на стоките, попълването и издаването на сертификати за произход по реда на формуляр A, условията по използване на формуляр APR и тези, засягащи административното сътрудничество. Член 94 1. Последващи проверки на сертификати за произход по реда на формуляр A и формуляри APR се извършват на случаен принцип или когато митническите органи на Общността имат достатъчно основание да се съмняват в истинността на въпросния документ или в точността на информацията за истинския произход на въпросните продукти. 2. За спазване на параграф 1 митническите органи на Общността връщат копие от сертификата за произход по реда на формуляр A или формуляр APR на компетентните правителствени власти в държавата-бенефициер износителка, като при необходимост посочват причините за провежданото допитване. Когато се представи фактура, тя или нейно копие се прилага към копието на сертификата за произход по реда на формуляр A или формуляр APR, както и всички други свързани документи. Митническите органи предоставят всякаква друга получена информация, която подсказва, че данните, посочени във въпросния сертификат или формуляр, са неточни. Когато в резултат на проведената проверка въпросните митнически органи вземат решение за отмяна на преференциалните тарифни ставки по реда на член 67, те предлагат освобождаване на продуктите на износителя при взети преценени за необходими предпазни мерки. 3. Когато се направи искане за последваща проверка в съответствие с параграф 1, проверката се извършва, а резултатите от нея се известяват на митническите органи в Общността в рамките на шестмесечен срок. Резултатите следва да установят дали въпросният сертификат за произход по реда на формуляр A или формуляр APR се отнася до действително изнесените продукти и дали тези продукти са предвидени в преференциалните тарифни ставки по член 67. 4. В случай на сертификат за произход по реда на формуляр A, издаден съобразно член 90, отговорът следва да съдържа копие/я от сертификата/ите за движение EUR.1, използвани за това. 5. Когато в случай на основателно съмнение в рамките на предвидения по параграф 3 срок от шест месеца не се получи отговор или полученият отговор не съдържа достатъчно информация за определяне истинността на въпросния документ или действителния произход на продуктите, до компетентните власти се изпраща второ допитване. Когато второто допитване остане без отговор четири месеца или полученият отговор не съдържа достатъчно информация за определяне истинността на въпросния документ или действителния произход на продуктите, допитващите се органи отказват, освен в изключителни случаи, преференциални тарифни ставки. Разпоредбите от предходния абзац се прилагат между държави от една и съща регионална група за целите на последващ контрол върху издадени сертификати за произход по реда на формуляр A или формуляри APR, попълнени съобразно настоящия раздел. 6. Когато процедурата по проверка или друга допълнително налична информация посочва, че разпоредбите на настоящия раздел са нарушени, държавата-бенефициер износителка провежда по своя инициатива или по искане от страна на Общността разследване или урежда провеждането на разследване с цел да се справи с необходима спешност, като установи и отстрани въпросните нарушения. 7. За нуждите на последващи проверки на сертификати за произход по реда на формуляр A копия от сертификатите, както и всякакви други документи по износа, отнасящи се до тях, се съхраняват в срок от минимум три години от компетентните правителствени власти на държавата-бенефициер износителка. Член 95 Член 78, параграф 1, буква в), и член 81 се прилагат само доколкото Норвегия и Швейцария, в контекста на отпуснатите от тях преференциални тарифни ставки за продукти с произход от развиващи се държави, прилагат мерки, подобни на тези в разпоредбите на Общността. Комисията информира митническите власти на държавите-членки за приемането на подобни разпоредби от страна на въпросната държава или държави и ги известява за датата, на която влизат в сила разпоредбите на член 78, параграф 1, буква в), и член 81, както и за подобни разпоредби, приети от въпросните държава или държави. Подраздел 4 Сеута и Мелила Член 96 1. Терминът „Общност“, употребяван в настоящия раздел, не се отнася до Сеута и Мелила. Терминът „продукти с произход в Общността“ не се отнася до продукти с произход Сеута и Мелила. 2. Настоящият раздел се прилага mutatis mutandis при определяне на въпроса дали продукти могат да се разглеждат като имащи произход в държавата-бенефициер износителка по реда на общата система за преференции, когато се внасят в Сеута и Мелила или когато са с произход Сеута и Мелила. 3. Сеута и Мелила се разглеждат като отделна територия. 4. Разпоредбите на настоящия раздел относно издаването, употребата и последващата проверка на сертификати за движение EUR.1 се прилагат mutatis mutandis за продукти с произход Сеута и Мелила. 5. Испанските митнически власти отговарят за прилагането на настоящия раздел в Сеута и Мелила. Подраздел 5 Заключителни разпоредби Член 97 Когато една държава или територия се приема или е приета повторно като бенефициер по реда на ОСП за продукти, посочени в съответните регламенти на ЕО или решения на ЕОВС, стоки с произход от въпросната държава или територия се ползват от облекченията по ОСП, при условие че са изнесени от държавата или територията-бенефициер на или след датата, посочена в член 92, параграф 3.